

2025. gada 23. janvārī

**“Vivi” turpinās izglītot skolēnus par vandalismu un tā ietekmi uz vilcienu satiksmi; stāstīs arī par drošību sliežu tuvumā**

**Vilciena pasažieru pārvadātājs “Vivi” arī šogad turpinās bezmaksas lekciju ciklu Rīgas valstspilsētas pašvaldības izglītības iestādēs, stāstot skolēniem par vandalismu, tajā skaitā vilcienu nelikumīgu apzīmēšanu un bojāšanu, un šādu noziedzīgu nodarījumu ietekmi uz vilcienu satiksmi. Ņemot vērā aktualitāti nozarē, lekcijās tiks skaidrots arī par pasažieru drošu uzvedību sliežu tuvumā.**

Kaitniecisku darbību skaits, kas vērsts pret vilcieniem, pēdējā gada laikā nav būtiski mainījies – pārvadātājs “Vivi” joprojām saskaras ar gadījumiem, kad vilcieni tiek nelikumīgi apzīmēti, ļaunprātīgi bojāts un lauzts vilcienu interjers.

Šādu noziedzīgu nodarījumu rezultātā tiek radīti ne tikai materiālie zaudējumi, bet arī vilcienu dīkstāve līdz brīdim, kad bojājuma sekas, piemēram, ķēpājumi, ir novērstas. Tāpat vilciena dīkstāvi var radīt arī personu huligāniskas darbības brauciena laikā, aizturot vilcienu līdz policijas ierašanās un operatīvo darbību pabeigšanas brīdim.

Tomēr visbūtiskāk tiek aizskartas visas sabiedrības (pasažieru) intereses, jo ‘’Vivi’’ ir faktiski vienīgais sabiedriskā transporta pakalpojumu sniedzējs pa dzelzceļu visā Latvijas teritorijā, un tam ir pienākums nodrošināt noteiktu ritošā sastāva skaitu pasažieru pārvadāšanai, līdz ar to jebkāda apmēra vilcienu dīkstāve nozīmē, ka tiek apdraudēta Sabiedriskā transporta pakalpojumu likumā noteiktā mērķa – nodrošināt iedzīvotājiem pieejamus sabiedriskā transporta pakalpojumus – izpilde. Vilcienam atrodoties dīkstāvē, sabiedrībai tiek ierobežota iespēja apmeklēt izglītības, ārstniecības iestādes, darbvietas, valsts un pašvaldību institūcijas to normālajā darba laikā.

Ņemot vērā, ka dzelzceļš un ritošais sastāvs pieskaitāmi pie kritiskās infrastruktūras objektiem, atbildība par kaitnieciskiem nodarījumiem, kas vērsti pret šiem objektiem, noteikta ne tikai Administratīvā procesa likumā, bet arī Krimināllikumā.

“Vēlamies vērst sabiedrības un it īpaši jauniešu uzmanību uz sekām, kādas var rasties no šķietami nevainīgām darbībām vilcienos un sliežu tuvumā, piemēram, sava autogrāfa atstāšanas uz vilciena tualetes sienas vai dažādu sīku priekšmetu novietošanas uz sliedēm. Arī šādas pirmajā skatījumā nenozīmīgas lietas var radīt nopietnu ietekmi uz vilcienu kustības nepārtrauktību un “Vivi” pakalpojumu saņemšanu lielam pasažieru skaitam, kā arī radīt zaudējumus uzņēmumam. Tāpat nedrīkst aizmirst arī par drošības riskiem, jo dzelzceļa infrastruktūras tuvumā nepieciešams ievērot maksimālu piesardzību. Tāpēc arī šogad turpinām mūsu iniciatīvu, proaktīvi izglītojot jauniešus un stāstot par vandalismu, tā negatīvo ietekmi un iespējamo atbildību,” norāda AS “Pasažieru vilciens” valdes priekšsēdētājs Raitis Nešpors.

“Vivi” izglītojošā lekcija par vandalismu un drošību sliežu tuvumā paredzēta septīto, astoto un devīto klašu skolēniem. Līdz šim lekciju jau noklausījušies vairāki simti Rīgas valstspilsētas mācību iestāžu audzēkņu un pedagogu, atzīstot apskatāmo tēmu augsto aktualitāti sabiedrībā un it īpaši jauniešu vidū.

Mācību iestādēm pieteikt lekciju iespējams, rakstot e-pastā uz vilciens@info.vivi.lv vai zvanot 29272785.

“Vivi” ir vilciena pasažieru pārvadājumu zīmols, kas pieder AS “Pasažieru vilciens”.

AS “Pasažieru vilciens” ir lielākais pasažieru pārvadātājs pa dzelzceļu Baltijā, kas veic pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2024. gadā tika pārvadāti 19,44 miljoni pasažieru. Uzņēmums nodarbina vairāk nekā 950 darbinieku.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: edgars.butans@vivi.lv